**Útmutató szaklétesítés és szakindítási beadvány egyidejű értékeléséhez**

Jogszabályi háttér:

A jelenleg hatályos 65/2021. (XII. 29.) ITM rendelet [[1]](#footnote-1) szerint:

5. § (1) A Magyar Felsőoktatási Akkreditációs Bizottság véleményt nyilvánít arról, hogy

a) a létesítési dokumentum szakmai véleményeire is figyelemmel, indokolt-e a szak létesítése,

b) a képzési és kimeneti követelmény alapján, a szakon a szakképzettség megszerzésével szerezhető tudás követelményei - a tudás, a képesség, attitűd, illetve az autonómia és felelősség jellemzői - megfelelnek-e az MKKR adott besorolási szintjén meghatározott minimális követelményeknek, és ez alapján a szakra meghatározott képzési és kimeneti követelmények - az oklevelek hazai és külföldi megfeleltethetőségét is figyelembe véve - várhatóan megfelelő színvonalú kibocsátást biztosítanak-e.

(2) **Az (1) bekezdésben foglaltakon túlmenően a felsőoktatási intézmény felkérésére a Magyar Felsőoktatási Akkreditációs Bizottság szakmai szempontrendszere alapján az Nftv. 67. § (4) bekezdése szerinti szakvéleményt készít a felsőoktatási szakképzés, az alap- és mesterképzés indításának nyilvántartásba vételéhez a szak képzési és kimeneti követelményei alapján elkészített szakindítási dokumentumról véleményt nyilvánítva arról, hogy az adott képzés indításának feltételei fennállnak-e a felsőoktatási intézménynél.**

Eljárás:

Az eljárás időtartama: legfeljebb 60 nap.

A szaklétesítés és a szakindítás egyidejű értékelésének feltétele, hogy a két dokumentumot egyszerre nyújtsa be a Magyar Felsőoktatási Akkreditációs Bizottsághoz (MAB) a szakértői véleményt kérő intézmény a rektori kísérőlevéllel együtt, a MAB honlapján elérhető szaklétesítési és a hozzá tartozó szakindítási útmutató szerint kitöltve.

*Amennyiben a szakindításra vonatkozó szakértői véleményt kérő felkérés pár héttel később érkezik meg, mint a szaklétesítés, a szakindítási dokumentum összeállításánál a MAB honlapján elérhető – a képzési szintnek megfelelő – szakindítási útmutató (MAB 2016/8/III/5 számú és MAB 2016/8/III/5 számú határozatával elfogadott) szükséges összeállítani a szakindítási dokumentumot. Ebben az esetben a két eljárást külön kezeli a MAB.*

Ahhoz, hogy az eljárást el tudja indítani a MAB, az útmutatóban meghatározott formai követelmények szerint összeállított papír alapú dokumentumoknak is be kell érkezniük a MAB Titkárság címére.

Az eljárás indítását követő 10 napon belül a MAB Szakos munkacsoportjának érintett referense elvégzi a formai ellenőrzést. Amennyiben formai hiányosságot állapít meg, formai hiánypótlásra hívja fel az intézményt. Az intézménynek 14 napon belül kell teljesítenie a hiánypótlásban foglaltakat. A formai hiánypótlás alatt az eljárás szünetel. Amennyiben az intézmény nem teljesíti határidőre a kért hiányosságokat, az értékelést a rendelkezésre álló dokumentumok alapján végzi el a MAB.

Formai hiánypótlásra egyszer van lehetőség, a MAB felhívása alapján. A formai hiánypótlás teljesítése során a kérelmező a szakmai tartalmakat érintő kiegészítéseket is tesz, azokat az eljárás során a felkért szakértők (bírálók), a döntés-előkészítő bizottságok és a Testület figyelmen kívül hagyja. Az eljárás során a szaklétesítési és a szakindítási dokumentumhoz kiegészítő információt tartalmazó dokumentumok csatolására nincs lehetőség. A formai ellenőrzés nem érinti a beadványok tartalmi részeinek ellenőrzését, megfelelőségének megítélését.

Döntés:

A szaklétesítés és a szakindítás egyidejű értékelése során a MAB Testülete egy ülésen dönt a két eljárásról, először a létesítésről majd azt követően az indításról. Az eljárás támogató vagy nem támogató döntéssel (határozattal) zárul, megjegyzéses támogatásra az eljárás során nincs lehetőség.

* Amennyiben a MAB Testülete támogatja a szaklétesítést és a szakindítást, a határozatban megfogalmazott támogató értékelésről szóló MAB Testületi határozat és annak indoklása 12 hónapig érvényes.
* Ha a felsőoktatási intézmény a döntést követő 12 hónapon belül nem kezdeményezi a nyilvántartásba vételt az Oktatási Hivatalnál, akkor a támogató döntés hatályát veszti, a szakértői véleményt már az Nftv. 67. § (4) bekezdése szerint a szak nyilvántartásba vétele során az Oktatási Hivatal szerzi be a MAB-tól és az eljárás során a MAB honlapján elérhető, hatályos szakindítási útmutató szerint szükséges kidolgozni a szakindítási beadványt.
* Amennyiben a MAB Testülete támogatja a szaklétesítést, de a szakindítást nem, a döntést követően a szakértői véleményt már az Nftv. 67. § (4) bekezdése[[2]](#footnote-2) szerint a szak nyilvántartásba vétele során az Oktatási Hivatal szerzi be a MAB-tól és az eljárás során a MAB honlapján elérhető, hatályos szakindítási útmutató szerint szükséges kidolgozni a szakindítási beadványt.

Amennyiben a MAB Testülete nem támogatja a szaklétesítést, a szakindítási is elutasító határozattal zárul.

A döntés tartalma:

Szaklétesítés során a határozati indoklás a szaktávolság kérdésére, a nemzetközi tendenciához való igazodásra, a képzési területhez való besorolásra, a képzési szint megfelelőségére, a szakképzettség és a megszerezhető kompetenciák összhangjára vonatkozó megállapításokat tartalmaz.

A létesítéssel párhuzamosan a szak indítására vonatkozó, a szak nyilvántartásba vételéhez szükséges szakvélemény tartalma arra vonatkozóan tartalmaz megállapításokat, hogy adott képzés indításának tárgyi és személyi feltételei fennállnak-e a felsőoktatási intézménynél. A határozati indoklás az indítani tervezett szak képzési tervének a létesítés alatt álló KKK-nak való jogszabályi megfelelőségre és a személyi feltételek jogszabályi megfelelőségére vonatkozó megállapításokat tartalmaz a 87/2015. (IV. 9.) Korm. rendelet a nemzeti felsőoktatásról szóló 2011. évi CCIV. törvény egyes rendelkezéseinek végrehajtásának 5. melléklete alapján:

* a képzés tartalmának vizsgálata során azt vizsgálja a MAB, hogy az indítani tervezett szakot felépítő tudományágak, szakterületek megfelelnek-e a létesítés során benyújtott KKK-nak, a tervezett tanterv alkalmas lehet-e a képzési cél elérésére, illetve biztosított-e az ismeretek egymásra épülése.
* a képzés személyi feltételeinek vizsgálata során a MAB a jogszabályi előírásoknak megfelelően a szakfelelős és a szakirány felelősének (ha van) alkalmazási feltételeit, munkaköri besorolását, valamint a tudományos fokozattal rendelkező, a képzésbe bevonni tervezett oktatók arányát vizsgálja.

A szaklétesítéssel együtt kezdeményezett szakindítási beadvány esetében a MAB szakértői véleménye a jogszabályi megfelelőségeket vizsgálja a szak nyilvántartásba vételéhez, az indítani tervezett szaktárgyi és személyi feltételeinek minőségére vonatkozó megállapításokat a határozat nem tartalmaz, ezért jelen eljárás keretében született támogató döntés nem egyenértékű azzal a pozitív szakértői véleménnyel, melyet a MAB az Oktatási Hivatal vagy a felsőoktatási intézmény kérésére végez a tárgyi és személyi feltételek részletes vizsgálata során. A szak működését vizsgáló szakértői vélemény kialakításához szükséges szakértői munkát a felsőoktatási intézmény kérésére, a létesítési eljárás lezárását és a szak szakjegyzékben való megjelenését követően kérheti a felsőoktatási intézmény a MAB-tól. A szak működésére vonatkozó szakértői véleményt a MAB honlapján elérhető hatályos szakindítási útmutató szerint kidolgozott szakindítási dokumentum benyújtása mellett kérheti a felsőoktatási intézmény vezetője. Az eljárás során a MAB a szakmai bírálati szempontrendszere szerint készíti el szakértői véleményét úgy, hogy a jelen eljárás keretei között tett megállapításokat már nem bírálja felül, és csak a nem vizsgált különbözeti területekre tesz új értékelő megállapításokat.

1. 65/2021. (XII. 29.) ITM rendelet a felsőoktatásban szerezhető képesítések jegyzékéről és az új képzések létesítéséről [↑](#footnote-ref-1)
2. 2011. évi CCIV. törvény a nemzeti felsőoktatásról [↑](#footnote-ref-2)